Apstiprināts ar

Valsts izglītības satura centra

2024.gada 10.septembra rīkojumu Nr.1-03/441

Programma “Pašpārvalžu koordinācija nacionālā mērogā” 2024. gads

**Skolēnu pašpārvalžu konkurss “Vēlies – vēlē!”**

**Nolikums**

**1. Mērķis**
Veicināt jauniešu pilsonisko līdzdalību skolas organizācijā, motivējot skolēnu pašpārvalžu vēlēšanas organizēt jēgpilni un priekšvēlēšanu kampaņā iekļaujot skolēnu plaša spektra vajadzībām atbilstošas programmas.

**2. Dalībnieki un organizators**
2.1. Latvijas vispārējās un profesionālās izglītības iestāžu skolēnu pašpārvaldes.
2.2. Dalība notiek komandā, kuras sastāvā ir 5 skolēni, kuri ir 2024., 2025. mācību gada kandidāti skolēnu pašpārvaldes vēlēšanās.

2.3. Komandas piesaka dalību kādā no konkursa grupām – sākumskolas, pamatskolas, vidusskolas, profesionālās izglītības iestādes.
2.4. Katrai komandai ir skolotājs-konsultants. Viens skolotājs var konsultēt vairākas komandas.
2.5. Konkursā var piedalīties vairākas komandas no vienas izglītības iestādes.

2.6. konkursu organizē Valsts izglītības satura centrs (turpmāk – VISC).

**3. Vispārīgie noteikumi**
3.1. Konkurss notiek no 2024. gada 16. septembra līdz 4. decembrim.
3.2. Konkurss notiek vienā kārtā:
3.3.1. ievadseminārs skolotājiem-konsultantiem un skolēnu pārstāvjiem notiek 2024. gada 16. septembrī tiešsaistē;

3.3.2. komanda piesaka savu dalību konkursā no 2024. gada 17. septembra līdz 1. oktobrim, elektroniski aizpildot veidlapu.

3.3.3. līdz 2024. gada 5. novembrim komanda sagatavo savas pašpārvaldes prezidenta vēlēšanu dokumentāciju atbilstoši šī nolikuma 5.2. punktam.
3.3. Konkursa uzdevuma saturu veido šajā nolikumā noteiktā konkursa žūrija.
3.4. Aktuālākā informācija par konkursa norisi komandām pieejama mājaslapā www.visc.gov.lv.
3.5. VISC patur visas tiesības uz dalībnieku veidoto saturu un materiāliem, tajā skaitā uz to pirmreizēju un/vai atkārtotu izmantošanu, publicēšanu, pārveidošanu bez laika un vietas ierobežojumiem, vadoties no saviem ieskatiem un nepieciešamības.
3.6. Konkursā iesniegtie darbi var tikt popularizēti kā labās prakses piemēri.

3.7. Konkursa organizatori patur visas tiesības mainīt konkursa norises kārtību, iepriekš par to brīdinot konkursa dalībniekus.

**4. Konkursa norise pa posmiem**
4.1. Ievadsemināram komandas konsultants dalību piesaka līdz 13. septembrim, aizpildot pieteikuma veidlapu: <https://forms.office.com/e/U4HBVdTpS3>, pieteikuma veidlapā norādītajā e-pasta adresē saņem saiti uz tiešsaistes semināru 2024. gada 16. septembrī plkst.15.00 un to pēc vajadzības pārsūta plānotajiem komandas dalībniekiem.
4.2. Komandas sagatavošanu veic skolotājs-konsultants, to dokumentējot paša izvelētā formā.
4.3. Komanda piesaka dalību no 2024. gada 17. septembra līdz 1. oktobrim, elektroniski aizpildot veidlapu <https://forms.office.com/e/U4HBVdTpS3> .

4.4. Komanda dokumentē skolēnu pašpārvaldes vēlēšanas, ietverot informāciju par vēlēšanu sagatavošanu (programmu sagatavošana, noskaidrojot skolēnu vajadzības un veidojot piedāvājumus interešu pārstāvniecībai), priekšvēlēšanu kampaņas gaitu un rezultātiem.
4.4. Komanda apkopo dokumentēto informāciju rakstiskā veidā ne vairāk kā trīs (3) A4 lappuses, pēc ieskatiem pielikumos pievienojot fotografētus vai video materiālus, kā arī saites uz tīmeklī ievietotu konkursam atbilstīgu papildu informāciju.
4.5. Sagatavoto informāciju līdz 5. novembrim nosūta uz e-pasta adresi inga.krisane@visc.gov.lv .

4.6. Konkursa ekspertu žūrija līdz 2024. gada 15. novembrim izvērtē pieteikumus un paziņo rezultātus.

4.7. Konkursa uzvarētāji pēc rezultātu paziņošanas saņem uzaicinājumu uz noslēguma sarīkojumu 4. decembrī Rīgā.

4.8. Konkursa noslēgums tiek organizēts 2024. gada 4. decembrī Rīgā dalībnieku skaitam atbilstošās telpās. Noslēguma programma tiek izziņota reizē ar uzaicinājumu.

**5. Konkursa ekspertu žūrija**
5.1. VISC izveido konkursa ekspertu žūriju triju (3) līdz piecu (5) locekļu sastāvā.

5.2. Žūrija vērtē konkursam iesniegto informāciju pēc kritērijiem:

5.2.1. skolēnu pašpārvaldes vēlēšanām sagatavotajā priekšvēlēšanu kampaņā iekļauti pilsonisko līdzdalību veicinoši pasākumi (tikšanās un sarunas ar skolēniem, viņu vajadzību apzināšana, tikšanos dokumentēšana);

5.2.2. priekšvēlēšanu kampaņā skaidroti skolēnu interešu pārstāvniecības principi;

5.2.3. skolēniem skaidra vēlēšanu sistēma, vēlēšanu procedūra un rezultāti;

5.2.4. ievēlētie interešu pārstāvji izveidojuši savas darbības programmu, kas īstenos pilsoniskās, radošās un ar mācību vides uzlabošanu saistītas aktivitātes.

5.3. Ja divām vai vairāk komandām ir vienāds punktu skaits, konkursa žūrijas priekšsēdētāja balss ir izšķirošā.

**6. Konkursa uzvarētāji**

6.1. Konkursā katrā grupā augstāk novērtētās komandas pēc 15. novembra saņem uzaicinājumu dalībai konkursa noslēgumam Rīgā 4. decembrī:

6.1.1. sākumskolu grupā 10 visvairāk punktu saņēmušās komandas;

6.1.2. pamatskolu grupā 20 visvairāk punktu saņēmušās komandas;

6.1.3. vidusskolu un profesionālās vidējās izglītības iestāžu grupā 20 visvairāk punktu saņēmušās komandas.

**7****. Fizisko personu datu apstrāde**
7.1. Konkursa dalībnieku personas dati (vārds, uzvārds, skola, kā arī skolotājam-konsultantam papildus – telefona numurs, e-pasts) tiek ievākti un apstrādāti ar mērķi nodrošināt konkursa norisi atbilstoši konkursa nolikuma noteikumiem un sazināties ar konkursa dalībniekiem konkursa ietvaros.
7.2. Piesakoties dalībai konkursā, konkursa dalībnieks un/vai dalībnieka vecāki (likumiskie pārstāvji) apzinās un ir informēti, ka, pamatojoties uz sabiedrības interesēm un pārziņa leģitīmajām interesēm, konkursa dalībniekiem iekļūstot un piedaloties konkursa noslēgumā, dalībnieka vārds, uzvārds, skola un pasākuma laikā iegūtie videoieraksti un fotogrāfijas var tikt izmantotas nolikumā noteiktā mērķa sasniegšanai un konkursa publicitātes nodrošināšanai.
7.3. Pārzinis personas datu apstrādei ir VISC. Juridiskā adrese: Vaļņu iela 2, Rīga, LV-1050, tālrunis: 67216500, e-pasts: visc@visc.gov.lv. VISC kontaktpersona (personas datu aizsardzības speciālists) personas datu aizsardzības jautājumos: datuspecialists@visc.gov.lv. Papildu informāciju par minēto personas datu apstrādi var iegūt VISC tīmekļa vietnes www.visc.gov.lv sadaļā Personas datu aizsardzība.